BRR แรงต่อเนื่อง 3 วันติด ขานรับราคาน้ำตาลขึ้นแรง-มีโรงไฟฟ้าช่วยหนุน
BRR แรงต่อเนื่อง 3 วันติด ขานรับราคาน้ำตาลขึ้นแรง-มีโรงไฟฟ้าช่วยหนุน โดย ณ เวลา 10.03 น.อยู่ที่ 13.30 บาท บวก 0.40 บาท หรือ 3.10% มูลค่าการซื้อขาย 47.64 ล้านบาท
6 ต.ค. 2558

ผู้สื่อข่าวรายงานว่า ราคาหุ้น บริษัท น้ำตาลบุรีรัมย์ จำกัด (มหาชน) หรือ BRR ณ เวลา 10.03 น.อยู่ที่ 13.30 บาท บวก 0.40 บาท หรือ 3.10% มูลค่าการซื้อขาย 47.64 ล้านบาท  โดยเปิดตลาดที่ 13.10 บาท ต่ำสุดที่ 13.10 บาท สูงสุดที่ 13.40 บาท ขณะที่ดัชนีหุ้นไทยโดยรวมบวก 0.63% ทั้งนี้ ราคาหุ้นมีการปรับตัวขึ้นต่อเนื่องเป็นวันที่ 3 จากระดับราคา 12.10 บาทนับตั้งแต่วันที่ 2 ต.ค.เป็นต้นมา
บล.ฟินันเซีย ไซรัส ระบุในบทวิเคราะห์(6 ต.ค.) ราคาน้ำตาลขึ้นแรง สัปดาห์ที่ผ่านมาปรับขึ้น 8% อยู่ที่ 13.5 เซนต์ต่อปอนด์ สูงสุดในรอบ 7 เดือน เพราะมีฝนตกในบราซิลซึ่งเป็นช่วงปลายหีบอ้อย ตลาดกังวลว่าผลผลิตอ้อยของบราซิลอาจต่ำกว่าคาด นอกจากนี้ Petrobas (บริษัทน้ำมันรายใหญ่ของบราซิล) ขึ้นราคา Gasoline อาจทำให้เกิดแรงจูงใจให้นำอ้อยไปผลิตเป็นเอธานอลมากขึ้น
ขณะที่ราคาน้ำตาลก็อยู่ในระดับต่ำเป็นเวลานาน มองว่าราคาน้ำตาลมีโอกาสขึ้นต่อแต่ต้องจับตาดูสถานการณ์ฝนในบราซิล หากฝนหยุดตกเร็ว ราคาน้ำตาลน่าจะปรับลงอีกครั้ง เพราะน้ำตาลยัง oversupply และค่าเงินเรียลอ่อนค่ามาก สำหรับการเก็งกำไร แนะนำเพียง KSL (ถูกสุดในกลุ่ม) และ BRR (มีโรงไฟฟ้าช่วยหนุนและ Yield น้ำตาลดีสุดในกลุ่ม)
 